钦定古今图书集成/明伦汇编/官常典/第793卷 > 包恢
## 钦定古今图书集成/明伦汇编/官常典/第793卷 > 包恢

按《宋史》本传，“恢字宏父，建昌人。自其父扬、世父约、叔
父逊从朱熹、陆九渊学。恢少为诸父门人讲《大学》，其
言高明，诸父惊焉。嘉定十三年，举进士，调金谿主簿。
邵武守王遂辟光泽主簿，平寇乱。建宁守袁甫荐为
府学教授，监虎翼军，募土豪讨唐、石之寇。授掌故，改
沿江制置司干官。会岁饥，盗起金坛、溧阳之间，恢部”
诸将为十，诛夷之。沿江制置使陈韡辟为机宜，复有
平寇功。改知吉州永丰县，未行，差发运干官。福建安
抚使陈垲檄平寇。迁武学谕、宗正寺主簿，添差通判
台州。徐鹿卿讨温寇，辟兼提点刑狱司主管文字，议
收捕。改通判临安府，迁宗正寺主簿、知台州。有妖僧
居山中，号“活佛”，男女争事之，因为奸利，豪贵风靡。恢
诛其僧，进左司郎官，未行，改湖北提点刑狱，未行，移
福建，兼知建宁。闽俗以九月祠五王生日，靡金帛，倾
市奉之。恢曰：“彼非犬豕，安得一日而五子同生，非不
祥者乎，而尊畏之若是。”众感悟，为之衰止。兼转运判
官，以侍御史周坦论罢。光州布衣陈景夏上书云：“包

日除直显文阁、浙西提点刑狱。是时，海寇为乱，恢单
车就道，调许、澉浦，分屯建砦，一旦集诸军讨平之。嘉
兴吏因和籴，受赇百万，恢被旨虑囚，曰：“吾用此消沴
气，方减死断其手。”进直龙图阁、权发运，升秘阁修撰、
知隆兴府兼江西转运。沈妖妓于水，化为狐，人皆神
之。有母愬子者，年月后状作“疏”字。恢疑之，呼其子至，
泣不言。及得其情，母孀居，与僧通，恶其子谏以不孝
坐之，状则僧为之也。因责子侍养，跬步不离，僧无由
至，母乃托夫讳日入寺作佛事，以笼盛衣帛，因纳僧
于内以归。恢知之，使人要之，置笼公库。逾旬，吏报笼
中臭达于外，恢命沈于江，语其子曰：“为汝除此害矣。”
又姑死者，假子妇棺以敛，家贫不能偿，妇愬于恢，恢
怒，买一棺，绐其妇卧棺中以试，就掩而葬之。改湖南
转运使，罢。景定初，拜大理卿、枢密都承旨兼侍讲，权
礼部侍郎，寻为中书舍人。林希逸奏恢守法奉公，其
心如水。权刑部侍郎，进华文阁直学士、知平江府兼
发运。豪有夺民包举田寄公租诬上者，恢上疏指为
以“小民祈天永命”之一事，帝览奏恻然，罪任事者，即
归民田。召赴阙，辞。改知绍兴，又辞。度宗即位，召为刑
部尚书，进端明殿学士、签书枢密院事，封南城县侯。
郊祀礼成，还，以资政殿学士致仕。恢历仕，所至破豪
猾，去奸吏，治蛊狱，课盆盐，理银欠，政声赫然。尝因论
对曰：“此臣心恻隐，所以深切为陛下告者。陛下恻隐
之心，如天地日月，其闭而食之者，曰近习，曰外戚耳。”
参知政事董槐见而叹曰：“吾等有惭色矣。”他日，讲官
因称恢疏剀切，愿容纳。理宗欣然曰：“其言甚直，朕何
尝怒直言。”经筵奏对，诚实恳恻，至身心之要，未尝不
从容谆至。度宗至比恢为程颢、程颐。恢侍其父疾，涤
濯扫除之役，不命僮仆。年八十有七。临终举卢怀慎
《卧篑穷约事》戒诸子敛以深衣，作书别亲戚而后卒，
有光陨其地。遗表闻，帝辍朝，赠少保，谥文肃，赙银绢
五百。